A Maglev vonat megjelenése az iskolában
(Oktatási segédanyag a szupravezetés tanításához)
Dávid Diana
V. fizika
Témavezetők:  Dr. Farkas Zsuzsanna főiskolai tanár, SZTE JGYTFK Fizika Tanszék
Dr. Papp Katalin egyetemi docens, SZTE TTK Kísérleti Fizikai Tanszék

     A természettudományos tantárgyak népszerűtlensége a tanulók körében és a modern technika oktatási alkalmazásának hiánya indokolja a témaválasztást. A szupravezetés és a szuperfolyékonyság a mai napig számos kutatási területet nyújt a fizikusok számára. Sok olyan kérdés van még ezzel kapcsolatban, amelyre nem tudjuk a megfelelő választ.
     A szupravezetéssel foglalkozó tudósok közül többet Nobel-díjjal tüntetettek ki, ezért ez adta dolgozatom vezérfonalát. A Nobel-díjas tudósok munkásságának időrendi sorrendben való bemutatása, felfedezéseik és eredményeik ismertetése képezi a dolgozat következő részét. 
     Az alacsony hőmérsékletek eléréséhez tartozó kutatási területek áttekintése után Heike Kammerling-Onnes élete és munkássága következik, akit a “szupravezetés atyja”-ként is emlegetnek.
     Ezután a dolgozatban kitérek a szupravezetés gyakorlati alkalmazására, amely rendkívül érdekes és szerteágazó. A lebegtetett sakk, a mágneses szeparátor, az igen gyors Maglev vonatok és még sok egyéb érdekes jelenség kerül bemutatásra. Ez az a rész talán, amellyel a legjobban fel lehet kelteni az érdeklődést a fizika iránt a témával kapcsolatban.
     A mai csökkentett óraszámú fizikaoktatás nem ad lehetőséget arra, hogy az érdeklődő tanulók tanórai keretek között a témában megfelelő ismeretekhez, információkhoz jussanak. A dolgozat, mint oktatási segédanyag ezt a hiányt kívánja pótolni.
     A téma nemcsak aktualitása, hanem sokrétűsége miatt is nagyon előnyös lehet az iskolai fizikatanításban, mert a feldolgozásban a fizikatörténet, hőtan, elektromosságtan, modern fizika, és a fizikának még sok más ága fellelhető, ezért mindenkinek nyújthat valami érdekességet és több szempont alapján is tárgyalható.
     A kidolgozott oktatási segédanyag tartalmaz történetiséget, kísérletleírást, feladatokat és egy számítógépes prezentációt, amelyet fel lehet használni akár tanítási órák keretein belül, akár fakultáción vagy szakkörön.